ประกาศคณะกรรมการกํากับหลักทรัพย์และตลาดหลักทรัพย์

ที่ กธ. 32/2545

เรื่อง  หลักเกณฑ์ เงื่อนไข และวิธีการให้กู้ยืมเงินเพื่อซื้อหลักทรัพย์

ของสถาบันสินเชื่อเพื่อธุรกิจหลักทรัพย์

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 

                   อาศัยอํานาจตามความในมาตรา 14  และมาตรา 102 แห่งพระราชบัญญัติหลักทรัพย์และตลาดหลักทรัพย์ พ.ศ. 2535  คณะกรรมการ ก.ล.ต. โดยคําแนะนําของธนาคารแห่งประเทศไทย ออกข้อกําหนดไว้ดังต่อไปนี้


ข้อ ๑ ในประกาศนี้

                   (1) “สถาบันสินเชื่อเพื่อธุรกิจหลักทรัพย์”  หมายความว่า  บริษัทจํากัดหรือบริษัทมหาชนจํากัดที่ได้รับใบอนุญาตประกอบธุรกิจหลักทรัพย์ประเภทการให้สินเชื่อเพื่อธุรกิจหลักทรัพย์

                   (2) นักลงทุน”  หมายความว่า  ผู้ที่ทําสัญญากู้ยืมเงินกับสถาบันสินเชื่อเพื่อธุรกิจหลักทรัพย์เพื่อใช้ในการซื้อหลักทรัพย์

                   (3)  “บัญชีมาร์จิ้น”  หมายความว่า  บัญชีที่บันทึกรายการการให้นักลงทุนกู้ยืมเงินเพื่อการซื้อหลักทรัพย์หรือการให้นักลงทุนยืมหลักทรัพย์เพื่อการขายชอร์ต

                   (4) “บริษัทย่อย”  ให้มีความหมายเช่นเดียวกับบทนิยามของคําดังกล่าวในประกาศคณะกรรมการกํากับหลักทรัพย์และตลาดหลักทรัพย์ว่าด้วยการยื่นและการยกเว้นการยื่นแบบแสดงรายการข้อมูลการเสนอขายหลักทรัพย์

                   (5)  “สํานักงาน”  หมายความว่า สํานักงานคณะกรรมการกํากับหลักทรัพย์และตลาดหลักทรัพย์   


ข้อ ๒ สถาบันสินเชื่อเพื่อธุรกิจหลักทรัพย์จะให้กู้ยืมเงินเพื่อซื้อหลักทรัพย์ได้เฉพาะสําหรับการซื้อหลักทรัพย์ดังต่อไปนี้

                   (1) หลักทรัพย์จดทะเบียนแต่ไม่รวมถึงหลักทรัพย์ประเภทใบสําคัญแสดงสิทธิที่จะซื้อหุ้น ใบสําคัญแสดงสิทธิที่จะซื้อหุ้นกู้  ใบสําคัญแสดงสิทธิอนุพันธ์  ออปชัน  และใบแสดงสิทธิในผลประโยชน์ที่เกิดจากหลักทรัพย์อ้างอิงไทยที่มีหลักทรัพย์อ้างอิงเป็นใบสําคัญแสดงสิทธิที่จะซื้อหุ้น

                   (2) หุ้นเพิ่มทุนของบริษัทจดทะเบียนในตลาดหลักทรัพย์แห่งประเทศไทยซึ่งหุ้นจํานวนดังกล่าวยังไม่ได้จดทะเบียนกับตลาดหลักทรัพย์แห่งประเทศไทย

                   (3)  หุ้นของบริษัทที่ได้ยื่นแบบแสดงรายการข้อมูลการเสนอขายหลักทรัพย์และร่างหนังสือชี้ชวนต่อสํานักงาน โดยมีวัตถุประสงค์ที่จะนําหุ้นของบริษัทเข้าจดทะเบียนกับตลาดหลักทรัพย์แห่งประเทศไทย

                   (4)  หุ้นของบริษัทที่เสนอขายแก่กรรมการและพนักงานของบริษัทหรือบริษัทย่อย โดยมีวัตถุประสงค์ที่จะนําหุ้นของบริษัทเข้าจดทะเบียนกับตลาดหลักทรัพย์แห่งประเทศไทย


ข้อ ๓ ในการให้กู้ยืมเงินแก่นักลงทุนเพื่อซื้อหลักทรัพย์ ให้สถาบันสินเชื่อเพื่อธุรกิจหลักทรัพย์ปฏิบัติให้เป็นไปตามข้อกําหนดของประกาศคณะกรรมการกํากับหลักทรัพย์และตลาดหลักทรัพย์ว่าด้วยหลักเกณฑ์ เงื่อนไข และวิธีการให้กู้ยืมเงินเพื่อซื้อหลักทรัพย์ในส่วนที่เกี่ยวกับการกําหนดอัตรามาร์จิ้นเริ่มต้น  ประกาศสํานักงานคณะกรรมการกํากับหลักทรัพย์และตลาดหลักทรัพย์ว่าด้วยการปฏิบัติงานเกี่ยวกับการให้กู้ยืมเงินเพื่อซื้อหลักทรัพย์และการให้ยืมหลักทรัพย์แก่ลูกค้าที่มิใช่ลูกค้าสถาบันเพื่อขายชอร์ต  และข้อบังคับตลาดหลักทรัพย์แห่งประเทศไทยว่าด้วยการซื้อขายหลักทรัพย์ประเภทมาร์จิ้นในส่วนที่เกี่ยวกับการคํานวณมูลค่าหลักประกันที่นักลงทุนต้องดํารงไว้ มูลค่าหลักประกันขั้นต่ําในบัญชีมาร์จิ้น การเรียกให้นักลงทุนวางหลักประกันเพิ่ม และการบังคับชําระหนี้จากทรัพย์สินที่เป็นหลักประกัน โดยอนุโลม

                   ความตอนใดตามประกาศหรือข้อบังคับตามวรรคหนึ่งที่กล่าวถึง “ลูกค้า” ให้หมายถึง “นักลงทุน” ตามประกาศนี้ และให้บทนิยามคําว่า “เงินกองทุน” ตามประกาศตามวรรคหนึ่งหมายถึง ส่วนของผู้ถือหุ้นตามงบการเงินของสถาบันสินเชื่อเพื่อธุรกิจหลักทรัพย์ ตามงวดบัญชีล่าสุดที่ผ่านการตรวจสอบจากผู้สอบบัญชีที่สํานักงานให้ความเห็นชอบ

                   หากสถาบันสินเชื่อเพื่อธุรกิจหลักทรัพย์ประสงค์จะจัดให้มีการปฏิบัติงานเกี่ยวกับการให้กู้ยืมเงินเพื่อซื้อหลักทรัพย์ที่ไม่เป็นไปตามประกาศหรือข้อบังคับตามวรรคหนึ่ง สถาบันสินเชื่อเพื่อธุรกิจหลักทรัพย์ต้องยื่นขออนุญาตต่อสํานักงานก่อน โดยต้องสามารถแสดงต่อสํานักงานได้ว่า การปฏิบัติงานดังกล่าวสามารถป้องกันความเสี่ยงในการให้กู้ยืมเงินได้อย่างเพียงพอ ทั้งนี้ ให้สํานักงานแจ้งผลการพิจารณาภายในสามสิบวันนับแต่วันที่สํานักงานได้รับเอกสารหลักฐานครบถ้วน 


ข้อ ๔ นอกเหนือจากการปฏิบัติงานเกี่ยวกับการให้กู้ยืมเงินแก่นักลงทุนเพื่อซื้อหลักทรัพย์ตามที่กําหนดในข้อ 3  สถาบันสินเชื่อเพื่อธุรกิจหลักทรัพย์ต้องจัดให้มีการปฏิบัติงานเกี่ยวกับการให้กู้ยืมเงินเพื่อซื้อหลักทรัพย์อย่างน้อยตามหลักเกณฑ์ เงื่อนไข และวิธีการที่สํานักงานประกาศกําหนดด้วย


ข้อ ๕ ในกรณีที่สํานักงานพบว่าสถาบันสินเชื่อเพื่อธุรกิจหลักทรัพย์อาจเกิดความเสียหายจากการฝ่าฝืนหรือไม่ปฏิบัติตามข้อ 2  ข้อ 3  หรือข้อ 4  หรือจากการที่มูลค่าหลักประกันต่ํากว่าภาระหนี้ในบัญชีมาร์จิ้น หรือจากการขาดระบบควบคุมภายในหรือระบบการบริหารความเสี่ยงที่ดีเกี่ยวกับการให้กู้ยืมเงินเพื่อซื้อหลักทรัพย์ ให้สํานักงานมีอํานาจสั่งให้สถาบันสินเชื่อเพื่อธุรกิจหลักทรัพย์ดําเนินการ ดังต่อไปนี้

                   (1) ระงับการให้กู้ยืมเงินเพื่อซื้อหลักทรัพย์แก่ผู้ที่จะเป็นนักลงทุนรายใหม่  หรือระงับการให้กู้ยืมเงินเพื่อซื้อหลักทรัพย์เพิ่มเติมแก่นักลงทุนรายเดิม

                   (2) คืนทรัพย์สินที่นักลงทุนนํามาวางไว้ในบัญชีมาร์จิ้นเพื่อเป็นประกันการซื้อหลักทรัพย์ในส่วนที่คงเหลืออยู่จากการที่นักลงทุนยังซื้อหลักทรัพย์ไม่เต็มตามมูลค่าของทรัพย์สินที่วางไว้ เมื่อหักภาระหนี้ที่เกิดจากการซื้อหรือขายหลักทรัพย์ในบัญชีมาร์จิ้นแล้ว ให้แก่นักลงทุนรายนั้น

                   (3) แก้ไขการกระทําดังกล่าว หรือกระทําการหรืองดเว้นกระทําการในส่วนที่เกี่ยวกับการให้กู้ยืมเงินเพื่อซื้อหลักทรัพย์

                   ในการสั่งการตามวรรคหนึ่ง สํานักงานอาจกําหนดข้อปฏิบัติและระยะเวลาที่สถาบันสินเชื่อเพื่อธุรกิจหลักทรัพย์ต้องปฏิบัติไว้ด้วยก็ได้


ข้อ ๖ ประกาศนี้ให้ใช้บังคับตั้งแต่วันที่ 16 เมษายน  พ.ศ. 2545 เป็นต้นไป


ผู้มีอํานาจลงนาม -             ประกาศ ณ วันที่  28  มีนาคม พ.ศ. 2545

 

 

(นายสมคิด  จาตุศรีพิทักษ์)

รัฐมนตรีว่าการกระทรวงการคลัง

ประธานกรรมการ คณะกรรมการกํากับหลักทรัพย์และตลาดหลักทรัพย์